Chapada dos Veadeiros

**Chapada dos Veadeiros** je najviša srednjo-brazilska visoravan (*[[cerrado]]*) čija se starost procjenjuje na 1,8 milijardi godina. 

**Nacionalni park Chapada dos Veadeiros** u središnjoj brazilskoj saveznoj državi Goias je osnovao brazilski predsjednik Juscelino Kubitschek 1961. godine i ima površinu od 655,14&nbsp;km². Njegovi raznoliki tropski ekosustavi su jedni od najstarijih na svijetu. Milijunima godina cerrado je služio kao sklonište (refugij) mnogim vrstama tijekom razdoblja klimatskih promjena, kada je bio presudan i za održavanje iznimne bioraznolikosti. Zbog toga je, zajedno s Nacionalnim parkom Emas, upisan na UNESCO-v popis mjesta svjetske baštine u Amerikama 2001. godine pod nazivom "Zaštićena područja cerrada".

## Odlike

Chapada dos Veadeiros je najviši *cerrado* (portugalski za "zatvoreno"), prosječne nadmorske visine od 600-1.650 m, s najvišom točkom u planini *Serra da Santana* (1.691 m) koja je i najviša točka države Goiás. To je područje iznimne ljepote koje se sastoji od nekoliko širokih visoravni sa slapovima (kao što je slap Rio Preto visine 120 m) i kristalno bistrim potocima koji dijelom prolaze kroz duboke klance i uske doline. Glavni vodeni put je sliv rijeke Rio Preto koja teče na sjeverozapad i jugozapad, dok krajnji sjeverni kraj parka predstavljaju ušća rijeka Santana i Bartolomeu.

Unutar parka se razlikuje nekoliko pejzaža:
* dolina rijeke Rio Claro je nizina s relativno ravnim, brežuljkastim terenom;
* područje grebena (okomitih stijena i do 40 m visine) se nalazi na srednjem-sjevernom dijelu parka i u njemu se nalaze rijeke Rio Preto, Santana i Capim Branco, te planine na jugu;
* gorsko područje se prostire u središnjem dijelu parka i odlikuje se ravničarskim reljefom s pojedinačnim plošnim brdima koji su raštrkani cijelim područjem.

Klima je prosječne temperature od 24-26°C, minimalnih temperatura od 4-8&nbsp;°C i najvišima od 40-42&nbsp;°C.

Stijene cerrada (kvarc s tragovima kristala) su neke od najstarijih na svijetu i jako su cijenjene u industriji i terapijama kristalima.

Vegetacija parka je izrazito raznolika sa savanama koje su ispresijecane sitnim šumama, palmama i grmovima. Tu se može naći 60% svih biljnih vrsta cerrada, kao što je 25 vrsta orhideja, palme babassu i jubaea chilensis, te copaíba i tahebo.

Od životinja u parku obitava 80% životinja cerrada kao što su mnoge ugrožene vrste: pampaški jelen (*Ozotoceros bezoarticus*), močvarni jelen (*Blastocerus dichotomus*), grivasti vuk (*Chrysocyon brachyurus*), šumski pas (*Speothos venaticus*) i jaguar; te druge vrste: divovski pasanac (*Priodontes maximus*), divovski mravojed (*Myrmecophaga tridactyla*), kapibara i tapiri.

Od ptica tu se mogu pronaći mnoge savanske vrste kao što su ugrožene vrste: manji tinamu, patuljasti tinamu, žutoglava papiga (*Alipiopsitta xanthops*) i brazilski merganser (*Mergus octosetaceus*); te druge vrste: nandu, seriema, tapeti, žutoprsi tukan (*Ramphastos sulfuratus*), crni jastreb (*Spizaetus tyrannus*), crni strvinar (*Coragyps atratus*) i kraljevski strvinar (*Sarcoramphus papa*).


Datoteka:Salto_do_Rio_Preto,_Chapada_dos_Veadeiros.JPG|Veliki slap rijeke Rio Preto
Datoteka:Pequeno Canyon em São Jorge.JPG|Mali klanac *São Jorge*
Datoteka:Veadeiros III.jpg|*Jardim de Maytrea*
Datoteka:XHpoço - alta - 009.jpg|Slap *Poço Encantado*
Datoteka:Cachoeira_Alm%C3%A9cegas.JPG|Slap *Almécegas*


## Reference

## Vajske veze

* Potpune informacije o parku na 42 jezika   
* Stranice parka brazilskog ministarstva okoliša   
* Chapada dos Veadeiros - turističke informacije